Taustainfo  Sotsiaalministri määruse järgi on Eestis võimalik avada 837 perearstinimistut. 2010. aastal oli Eestis 803 perearstinimistut. Perearstiabi peale  kulub aastas peaaegu 70 miljonit eurot ravikindlustusraha, mis moodustab kogu ravikindlustusrahast 9,2%.    Nimistu perearsti kinnitab maavanem. Perearstide tegevust rahastatakse Eesti Haigekassaga sõlmitud lepingu alusel, mille üldtingimustes lepib haigekassa kokku Eesti Perearstide Seltsiga. Perearstide rahastamissüsteem koosneb mitmest osast: baasrahast, pearahast, uuringfondist, kaugusetasust ja kvaliteeditasust.    Perearstiabi on osa esmatasandi tervishoiust. Perearst on inimese  jaoks n-ö esmane kontakt tervishoiuga, vajaduse korral suunaja ja raviprotsessi koordineerija tervishoiusüsteemis. Ühtlasi toimub just perearsti juures terve lapse ja kroonilise haige peamine jälgimine, tervise edendamine ja haiguste ennetamine iga üksiku inimese tasemel. Perearst on tervishoiusüsteemis n-ö väravavalvur, kelle ülesanne on patsientidele anda abi perearsti kompetentsusesse kuuluvates küsimustes ning suunata patsient eriarsti konsultatsioonile siis, kui patsiendi terviseprobleem seda nõuab.